ডিইউজে নির্বাচন, সভাপতি পদে সমান ভোট সোহেল-তপুর, সাধারণ সম্পাদক আকতার
ঢাকা সাংবাদিক ইউনিয়নের (ডিইউজে) কার্যনির্বাহী কমিটির নির্বাচনে সভাপতি পদে সাজ্জাদ আলম খান তপু ও সোহেল হায়দার চৌধুরী সমান সংখ্যক ভোট পেয়েছেন। দুজনই পেয়েছেন ৮১২ ভোট করে। পরে বিষয়টি নির্বাচনি ট্রাইব্যুনালের সিদ্ধান্তের ওপর ছেড়ে দেন নির্বাচন পরিচালনা কমিটি। ট্রাইব্যুনাল টস করে দায়িত্বপালনের সময়কাল ভাগাভাগি করে দেওয়ার সিদ্ধান্ত নেয়। প্রথম মেয়াদে সোহেল হায়দার চৌধুরী এবং দ্বিতীয় মেয়াদে সাজ্জাদ আলম খান তপু সভাপতি পদে এক বছর করে দায়িত্ব পালন করবেন।
এদিকে, টানা দ্বিতীয়বারের মতো সাধারণ সম্পাদক হিসেবে নির্বাচিত হয়েছেন আকতার হোসেন।
আজ সোমবার রাতে জাতীয় প্রেস ক্লাব মিলনায়তনে নির্বাচন পরিচালনা কমিটির প্রধান ইউএনবির সম্পাদক ফরিদ হোসেন এ ফলাফল ঘোষণা করেন।
ফলাফলে আকতার হোসেন পেয়েছেন ৬৩৭ ভোট এবং তার নিকটবর্তী জিহাদুর রহমান জিহাদ পেয়েছেন ৫৯৩ ভোট। সহ-সভাপতি পদে নজরুল ইসলাম মিঠু ৭৪১ ভোট পেয়ে নির্বাচিত হয়েছেন। তার নিকটতম প্রতিদ্বন্দ্বী আসলাম সানী পেয়েছেন ৫৮৬ ভোট।
এছাড়া সহসভাপতি পদে ইব্রাহিম খলিল খোকন ৫২৩ ভোট পেয়ে জয়ী হয়েছেন। যুগ্ম সম্পাদক পদে মো. শাহজাহান মিঞা ৫১৪ ভোট পেয়ে বিজয়ী হয়েছেন। কোষধ্যক্ষ পদে সোহেলী চৌধুরী ৫৫০ ভোট পেয়ে জয়ী হন। সাংগঠনিক সম্পাদক পদে গোলাম মুজতবা ধ্রুব বিজয়ী হয়েছেন সর্বোচ্চ ৯৪৭ ভোট পেয়ে।
অন্যান্য পদে বিজয়ীরা যথাক্রমে আইন বিষয়ক সম্পাদক আসাদুর রহমান পেয়েছেন ৮৭৬ ভোট, প্রচার ও প্রকাশনা সম্পাদক মুহাম্মদ মামুন শেখ পেয়েছেন ৭৪৮ ভোট, দফতর সম্পাদক পদে জান্নাতুল ফেরদৌস চৌধুরী পেয়েছেন ৭১৭ ভোট, কল্যাণ সম্পাদক পদে সাহজাহান স্বপন পেয়েছেন ৭১৬ ভোট, ক্রীড়া ও সাংস্কৃতিক সম্পাদক পদে দুলাল খান পেয়েছেন ৫৭৪ ভোট, নারী বিষয়ক সম্পাদক পদে সুমি খান পেয়েছেন ৬০৭ ভোট।
এছাড়া নির্বাহী পরিষদ সদস্য হিসেবে বিজয়ী হয়েছেন জি এম মাসুদ ঢালী (৭৪১ ভোট), নাসরিন গীতি (৬৯৪ ভোট), এ এম শাহজাহান মিয়া (৬৪৭ ভোট), আনোয়ার সাদাত সবুজ (৫৪৬ ভোট), সাজেদা হক (৫২৯ ভোট), আহমেদ মুশফিকা নাজনীন (৫০৯ ভোট), রারজানা সুলতানা (৫০৩ ভোট), অনজন রহমান (৪৮৮ ভোট)।
সোমবার সকাল ৯টায় জাতীয় প্রেস ক্লাবের মিলনায়তনে ভোটগ্রহণ শুরু হয়। বিকেল সাড়ে ৫টা পর্যন্ত বিরতিহীনভাবে ভোটগ্রহণ চলে।
নির্বাচনে সভাপতি পদে ৩ জন এবং সাধারণ সম্পাদক পদে ৪ জনসহ ১৯টি পদে মোট ৭৪ জন প্রার্থী প্রতিদ্বন্দ্বিতা করছেন। মোট ২ হাজার ৮৩২ জন ভোটারের মধ্যে ভোটাধিকার প্রয়োগ করে ১ হাজার ৮৩১ জন।



সোহেল,               তপু,         আকতার